แก้วสรรบี้เช็ค44ใบ
แตกบัญชีปันผลยิ่งลักษณ์ไม่ถึง2ล้าน
20 ส.ค. 2554

แตกบัญชีปันผลยิ่งลักษณ์ไม่ถึง2ล้าน
แก้วสรร เร่ง สว.และตลาดหลักทรัพย์สอบคดีให้การเท็จถือหุ้นชินคอร์ปแทน พ.ต.ท.ทักษิณ
นายแก้วสรร อติโพธิ นักวิชาการและอดีตคณะกรรมการตรวจสอบการกระทำที่ก่อให้เกิดความเสียหายแก่รัฐ (คตส.) เปิดเผยว่า ขอเรียกร้องให้วุฒิสมาชิกเร่งรัดให้ดำเนินการตามคำพิพากษาศาลฎีกาแผนกคดีอาญาของผู้ดำรงตำแหน่งทางการเมือง ในคดียึดทรัพย์ พ.ต.ท.ทักษิณ ชินวัตร อดีตนายกรัฐมนตรี โดยเฉพาะคดีที่ภริยา บุตร และน้องสาว คือ น.ส.ยิ่งลักษณ์ ชินวัตร ให้การเท็จต่อ คตส.และเบิกความเท็จต่อศาลฎีกาฯ รวมถึงคดีแจ้งข้อมูลธุรกรรมหุ้นชินคอร์ปเป็นเท็จต่อตลาดหลักทรัพย์แห่งประเทศไทย
ทั้งนี้ น.ส.ยิ่งลักษณ์ ให้การต่อศาลฎีกาว่า ได้ซื้อหุ้นชินคอร์ป 2 ล้านหุ้น เป็นเงิน 20 ล้านบาท จาก พ.ต.ท.ทักษิณ เมื่อปี 2543 แต่ไม่ได้จ่ายเงินสด โดยออกเป็นตั๋วสัญญาใช้เงิน ซึ่ง น.ส.ยิ่งลักษณ์ อ้างว่าภายหลังได้นำเงินปันผลไปคืนค่าหุ้นแก่ พ.ต.ท.ทักษิณ 2 งวด จากทั้งหมด 6 งวด วงเงิน 97.2 ล้านบาท
น.ส.ยิ่งลักษณ์ โอนเงินงวดแรก 9 ล้านบาท และงวดที่สอง มีการเขียนตัวเลขในเช็คผิดเป็น 13.5 ล้านบาท จึงมีการแก้ไขเหลือ 11 ล้านบาท ที่เหลือ 2.5 ล้านบาท ได้สั่งจ่ายเช็คไปที่ น.ส.พินทองทา อ้างว่าเป็นค่าฝากเงินซื้อนาฬิกาจากต่างประเทศ 
น.ส.ยิ่งลักษณ์ ให้การด้วยว่า เงินปันผลจากหุ้นชินคอร์ปงวดที่ 3 ถึง 6 เป็นเช็ครวม 44 ฉบับ เข้าบัญชี น.ส.ยิ่งลักษณ์ เพียง 2 ฉบับ 2.1 ล้านบาท ที่เหลือวงเงิน 68 ล้านบาท น.ส.ยิ่งลักษณ์ นำมาตกแต่งบ้าน ทำสวน สนามฟุตบอล สระว่ายน้ำ ซื้อทองแท่ง เครื่องเพชร เครื่องประดับ โดยไม่เคยส่งเงินปันผลให้ พ.ต.ท.ทักษิณ
สุดท้ายศาลฎีกาฯ ตัดสินว่า ข้อกล่าวอ้างของ น.ส.ยิ่งลักษณ์ ไม่มีหลักฐานใดที่เกี่ยวกับการใช้เงินสด 68 ล้านบาทมาแสดง ข้ออ้างว่าหุ้นเป็นของตัวเองจึงรับฟังไม่ได้ พร้อมชี้ว่า น.ส.ยิ่งลักษณ์ เป็นหนึ่งในนอมินีของ พ.ต.ท.ทักษิณ ในการถือหุ้นชินคอร์ปช่วงดำรงตำแหน่งนายกรัฐมนตรีเท่านั้น
นายแก้วสรร ยังตั้งข้อสังเกตเรื่องการจ่ายเช็คเงินปันผล 68 ล้านบาทว่า มีการถอนเป็นเงินสดเกือบทุกวัน ในกรอบที่ไม่ต้องทำรายงานตามกฎหมายฟอกเงิน และหากเป็นการชำระค่าแต่งบ้านหรือซื้อทองคำจริง ควรชำระเช็คตรงไปยังผู้รับเหมาหรือผู้ขายสินค้าโดยตรง
นายอารีพงศ์ ภู่ชอุ่ม ปลัดกระทรวงการคลัง รองประธานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า เป็นหน้าที่ของนายธีระชัย ภูวนาถนรานุบาล เลขาธิการ ก.ล.ต.ที่จะตรวจสอบว่า น.ส.ยิ่งลักษณ์ มีการแจ้งข้อมูลการซื้อขายเท็จกับ ก.ล.ต.หรือไม่
โดยคณะกรรมการตลาดทุนของ ก.ล.ต.จะประชุมวันที่ 21 มิ.ย.นี้